ไฟแนนซ์ทูเดย์
โดย...ภูคา
20 ม.ค. 2560

โดย...ภูคา
จับตาปีนี้ สมคิด จาตุศรีพิทักษ์ รองนายกฯ จะสั่งจุดพลุเรื่องการสนับสนุนเอสเอ็มอีแบบเต็มสตรีม ล่าสุดสั่ง สมชัย สัจจพงษ์ ปลัดกระทรวงการคลัง ให้เป็นประธานขับเคลื่อน ประเดิมกันที่เรื่องแรกคือ การจัดตั้งกองทุนเอสเอ็มอี
ที่ผ่านมามีการตั้งกองทุนเพื่อช่วยเอสเอ็มอีมากมาย แถลงข่าวเปิดตัวดิบดี สุดท้ายก็เงียบหายไปหลายกอง งานนี้รัฐบาลยอมควักเงินจากงบกลาง 2 หมื่นล้านบาท เอามาตั้งกองทุนเอสเอ็มอี ต้องดูว่าจะจุดไฟติดมั้ย เพราะมีการเปลี่ยนเจ้าภาพ ให้กระทรวงอุตสาหกรรมเป็นผู้บริหารกองทุนนี้ด้วย
โบราณว่าไว้ “คนพูดน้อย ต่อยหนัก” นี้เหมาะกับคาแรกเตอร์ อภิศักดิ์ ตันติวรวงศ์ รมว.คลัง เสียจริงๆ  เพราะมาตรการไหนที่ออกมาแล้ว ไม่มีใครใช้ อย่างมาตรการกระตุ้นการลงทุน พอหมดเวลาใช้สิทธิก็คือ หมด จน สมคิด ต้องมาช่วยกระแซะให้ต่ออายุให้ที หรืออย่างเรื่องนาโนไฟแนนซ์ ก็ไม่ผ่อนเกณฑ์ให้ ใครไม่อยากทำก็ไม่ว่ากัน ต่อไปขอใบอนุญาตยาก แล้วอย่ามาเสียใจแล้วกัน